**Liikuntapalvelukeskuksen lausunto palloiluhallin lattiamateriaalista**/ LUONNOS 14.6.2013

**Mahdolliset vaihtoehdot**

Sisäliikuntatilojen lattiamateriaaleja on käsitelty laajasti RT-ohjekortissa RT 84-10958. Liikuntapaikkojen pintarakenteiden käyttöturvallisuudelle ja teknisille vaatimuksille on oma standardinsa (SFS-EN 14904).

Lattiamateriaalin valinnassa on huomioitava kitka, iskunvaimennuskyky ja pystysuuntainen muodonmuutos. Lisäksi teknisinä vaatimuksina tulee huomioida pallon pystykimpoavuus, pyöräkuorman kestävyys, kulutuksen, iskun ja painuman kestävyys, kemiallinen kestävyys, kosteuselämän kestävyys sekä peiliheijastus ja -kiilto.

Vaihtoehto 1:

Yhdistelmäjoustava muovimassalattia (esim. Pulastic), jonka päälle siirtoparketti koripallon käyttöön

+ kulutuskestävyys harjoituskäytössä ja koulukäytössä

+ edullinen hankintahinnaltaan ja elinkaarikustannuksiltaan

- siirtoparkettilattian toimivuus ja kustannukset

- esim. kansallinen salibandyliitto ei hyväksy SM-sarjan alustaksi

\* soveltuu periaatteessa kaikkien sisälajien alustaksi, mutta ei ole toivottava koripallon käyttöön

\* käyttöikä n. 20 vuotta

Vaihtoehto 2:

Aluejoustava parkettilattia, jonka päälle muovimatto (esim. Taraflex) mm. salibandyn harjoitus- ja ottelutapahtumiin

+ optimaalinen koripallon käyttöön

+ pitkä käyttöikä (mutta vaatii huoltolakkauksia säännöllisesti)

- kallis hankintahinnaltaan ja elinkaarikustannuksiltaan

- Muovimattojen asentaminen vaatii työvoimaa, taloudellisia resursseja ja suurta varastointitilaa

\* soveltuu kaikkiin sisäpalloiluihin, mutta ei ole optimaalinen ja toivottu salibandyssa

\* ratkaisu, joka on toteutettu useassa palloiluhallissa Suomessa (mm. Vantaan Energia-Areena)

**Hallissa harjoitettavat lajit ja niiden ominaispiirteet**

Halli palvelee laajasti erilaisia sisäpalloilun lajeja. Lajien määrä ja erilaiset olosuhdevaatimukset tekevät moneen lajiin soveltuvan hallin rakentamisesta erityisen haastavan.

Tällä hetkellä kaksi suurinta käyttäjäryhmää ovat koripallo ja salibandy. Toissijaisia lajeja ovat lentopallo, käsipallo ja futsal. Lisäksi halli palvelee rytmistä voimistelua ja joukkuevoimistelua. Muiden lajien tapahtumakäyttö hallissa on yksittäistä. Lajien välillä tapahtuu erilaisia muutoksia ja aaltoliikettä eli lajien harrastajamäärät ja ”valtasuhteet” vaihtelevat eri vuosikymmeninä.

Huomioitava on, että lajin kilpa-/ huipputason harjoittelu tulee tapahtua samalla alustalla kuin kilpailu käydään. Lisäksi on otettava huomioon, että monet kansalliset ja kansainväliset lajiliitot – kuten salibandy ja lentopallo – tuovat merkittäviin ottelutapahtumiin joka tapauksessa omat lattiamattonsa omilla värityksillä ja sponsoreilla varustettuna.

Tällä hetkellä kansallisen tason aikuisten ottelutapahtumia (kesto n. 3-4 h) on loka-maaliskuussa noin 2-3 viikossa. Muu aika on harjoitustoimintaa tai alempien sarjatasojen ja juniorien otteluita.

*Koripallo:* Lajiliiton olosuhdevaatimus on yksiselitteinen. Ainut mahdollinen pelialusta parkettilattia SM-tasolla B-junioreista eteenpäin on parkettilattia. Vain liiton poikkeusluvalla voi pelata SM-sarjatason otteluita muulla alustalla.

*Salibandy:* Lajia harjoitellaan juniori- ja harrastetasolla monella eri tyyppisellä alustalla. Suosituin lattiamateriaali on kuitenkin muovimatto. Lajiliiton viralliset miesten SM-liiga ja myös kansainväliset ottelut pelaan Taraflex-muovimatolla. Matto tuodaan ottelutapahtumiin aina paikalle.

*Käsipallo:* Lattiamateriaalina käy sekä parketti että muovilattia. Haasteen luo enemminkin ns. pihkan käyttö. Muovilattia (massa tai matto) on siivouksellisesti helpompi.

*Lentopallo*: Lattiamateriaalina käy sekä parketti että muovilattia. Arvokilpailuissa (ja yleensä myös SM-sarjatasolla) käytetään taraflex-mattoa.

*Voimistelu:* Rytmisessä ja joukkuevoimistelussa 14 x 14 -kokoinen voimistelumatto levitetään lattian päälle. Suosituksena on aluejoustava puulattia.

**Yhteenveto ja suositus**

Lattiarakenteen valintaan vaikuttaa rakennuksen koko kokonaisuus ja erityisesti katsomorakenteiden joustavuus ja muunneltavuus. Lattian tulee soveltua kahteen ääripäähän eli koripalloon ja salibandyyn. Katsomoiden sijoittelu eri sivuille ja katsomoiden muokattavuus ovat olennaisia. Kun katsomo on muokattavissa siten, että katsojapaikkoja saadaan joustavasti myös alle täyden kapasiteetin (esim. 500-1000 paikkaa), juniori- ja alemman sarjatason ottelut voidaan pelata poikittaiskentällä.

Liikuntapalvelukeskus suosittaa aluejoustavaa parkettilattiaa. Liikuntapalvelukeskuksen tiedossa ei ole siirrettävän urheiluparkettilattiaa, jolla pystyttäisiin luotettavasti toteuttamaan koripallon ehdoton vaatimus.

Tässä vaiheessa suunnitteluprosessia olemme kuitenkin avoin myös muille perustelluille lattiaratkaisuille.